TMILL เตรียมลงทุนใหญ่ปีหน้าหลังวิจัย-พัฒนาสินค้าใหม่ให้มาร์จิ้นสูง
TMILL เตรียมลงทุนใหญ่ปีหน้าหลังวิจัย-พัฒนาสินค้าใหม่ให้มาร์จิ้นสูง
24 พ.ค. 2559

นายชาญกฤช เดชวิทักษ์ รองประธานกรรมการบริหารและกรรมการผู้จัดการ บริษัท ที เอส ฟลาวมิลล์ จำกัด (มหาชน) หรือ TMILL เปิดเผยว่า บริษัทอยู่ระหว่างเตรียมพร้อมสำหรับการลงทุนขนาดใหญ่ในปี 60 หลังจากปีนี้บริษัทได้ตั้งลงทุนเป็นตัวเลข 7 หลักในโครงการวิจัยและพัฒนา (R&amp;D) เพื่อผลิตสินค้าที่ต่อยอดจากผลิตภัณฑ์เดิมให้มีอัตรากำไร (มาร์จิ้น) สูงขึ้น คาดว่าจะเห็นความชัดเจนภายในปีนี้
สำหรับผลประกอบการในปีนี้ บริษัทยังคงเป้าหมายกำไรสุทธิเติบโตจากปีก่อนราว 10% โดยในปี 58 บริษัทมีกำไรสุทธิ 56.86 ล้านบาท แม้ว่าอุตสาหกรรมแป้งสาลีชะลอตัวในขณะนี้ แต่เชื่อว่าครึ่งปีหลังน่าจะปรับตัวดีขึ้น ประกอบกับบริษัทได้เน้นการขายสินค้าให้กับกลุ่มเอสเอ็มอีเพิ่มขึ้น โดยตั้งเป้าขยายสัดส่วนลูกค้าเอสเอ็มอีเพิ่มเป็น 50% ภายใน 3 ปี จากปัจจุบันอยู่ที่ 40% เพื่อให้ได้รับมาร์จิ้นสูงขึ้น
ปีนี้ค่อนข้างยากในการทำธุรกิจ เพราะอุตสาหกรรมแป้งสาลีมีการชะลอตัว แต่ทางบริษัทฯได้เน้นการขยายตลาดไปยังเอสเอ็มอีมากขึ้นด้วย ในส่วนของการลงทุนเครื่องจักรใหม่เฟส 2 ปีที่ผ่านมาก็ช่วยให้ประสิทธิภาพการผลิต และคุณภาพของผลิตภัณฑ์ ก็สูงขึ้นด้วย ช่วยให้ลูกค้ารายเดิมๆมีคำสั่งซื้อเข้ามาเพิ่มขึ้น นอกจากนี้เรายังเชื่อว่าครึ่งปีหลังการบริโภคในประเทศจะกระเตื้องขึ้น จากอานิสงส์การลงทุนของภาครัฐฯ เราจึงยังเชื่อว่ากำไรจะเติบโตได้ตามเป้าหมาย ในส่วนของการเติบโตของรายได้คงพูดได้ยากว่าจะเติบโตได้เท่าไหร่ เพราะมีความผันผวนไปตามราคาวัตถุดิบ
 